Salmebøgerne er åbne, og sangen strømmer ud i missionshuset på Jegindø i Vestjylland.

Der er møde i den lokale Indre Mission, men der er flere tomme stole.

- Engang var der simpelthen stopfyldt. Der kom sommetider nogle, som måtte stå op, siger 91-årige Ernst Møller.

Jeg har det skidt med det. Folk har ikke behov for Gud i dag. Ernst Møller, Indre Mission Jegindø.

Han er trofast deltager i den kristne bevægelse, men det tynder ud i hans slags.

På ti år er en tredjedel af Indre Missions missionshuse i Danmark forsvundet, og tidsskriftet Indre Missions Tidende har mistet 1.700 abonnenter de seneste syv år.

Samtidig melder flere lokalafdelinger om manglende opbakning - blandt andre på Jegindø.

Ernst Møller er ked af udviklingen.

- Jeg har det skidt med det. Rigtig mange missionshuse er nedlagt, fordi der ingen kommer. Folk i dag har ikke behov for Gud, siger han.

Svært at fange de unge

En del af forklaringen på den store nedgang er, at flere blandt Indre Missions skare er oppe i årene. På Jegindø er gennemsnitsalderen høj, og generationsskiftet har lange udsigter.

- I år er der født ét barn, og vi har sagt farvel til over 20 mennesker herovre, siger Kirsten Graversgård, der er formand for Indre Mission på Jegindø.

Hos naboerne i Struer har de givet op og solgt missionshuset til de lokale katolikker.

Indre Missions formand Hans-Ole Bækgaard ærger sig over udviklingen. (Foto: DR Nyheder)

Netop fordi den unge generation ikke står klar, er det svært at rekruttere nye kræfter. Dét er en tendens for flere religiøse bevægelser, mener Brian Arly Jacobsen, der er religionsforsker på Københavns Universitet.

- Det er svært at få unge mennesker med, fordi der er så mange tilbud. Det at være ung og religiøst aktiv kan også virke svært i forhold til ens kammerater, siger han.

Indre Missions formand Hans-Ole Bækgaard er ærgerlig over udviklingen. Men han vurderer også, at Indre Mission nogle steder i de større byer oplever fremgang.

- Jeg så da gerne, at vi stod stærkere på landsplan, siger han.

Men udviklingen følger en overordnet tendens i samfundet: Landområder affolkes, og de ældre bliver tilbage, mener formanden.

- Det er svært at stå op imod, siger Hans-Ole Bækgaard.

"Gud skal give væksten"

Indre Mission har historisk haft stor indflydelse på Folkekirken med en stærk, konservativ stemme, fortæller religionsforsker Brian Arly Jacobsen.

Derfor betyder svækkelsen af Indre Mission også, at magtbalancen i Folkekirken ændrer sig, mener han.

- Der vil være nye bevægelser inden for Folkekirken, som måske får større magt,i kraft af at Indre Mission taber indflydelse.